|  |  |  |
| --- | --- | --- |
| LOGO_UOA_COL_bw | ΕΛΛΗΝΙΚΗ ΔΗΜΟΚΡΑΤΙΑ  **Εθνικόν και Καποδιστριακόν**  **Πανεπιστήμιον Αθηνών**  **ΣΧΟΛΗ ΕΠΙΣΤΗΜΗΣ ΦΥΣΙΚΗΣ ΑΓΩΓΗΣ & ΑΘΛΗΤΙΣΜΟΥ**  **ΤΜΗΜΑ ΕΠΙΣΤΗΜΗΣ ΦΥΣΙΚΗΣ ΑΓΩΓΗΣ & ΑΘΛΗΤΙΣΜΟΥ**  Διεύθυνση: Εθνικής Αντίστασης 41 Τ.Κ. 172 37 Δάφνη  Τηλέφωνο: 210 7276031  Fax: 210 7276028 |  |

**ΦΟΙΤΗΤΙΚΟ ΣΤΕΓΑΣΤΙΚΟ ΕΠΙΔΟΜΑ ΟΙΚ. ΕΤΟΥΣ 2016**

**(ΑΚΑΔ. ΕΤΟΥΣ 2015-2016)**

**Α) ΠΡΟΘΕΣΜΙΑ ΥΠΟΒΟΛΗΣ ΑΙΤΗΣΗΣ:**

Για την υποβολή της αίτησης χορήγησης φοιτητικού Στεγαστικού Επιδόματος δεν τίθεται προθεσμία. Ο δικαιούχος μπορεί να την υποβάλει οποτεδήποτε και μέχρι την παραγραφή της κατά του Δημοσίου απαίτησής του. Σε κάθε περίπτωση, η αίτηση θα υποβάλλεται μετά την παραλαβή του Εκκαθαριστικού Σημειώματος οικονομικού έτους 2016 (εισοδήματα 2015).

**Β) ΔΙΚΑΙΟΥΧΟΙ ΦΟΙΤΗΤΙΚΟΥ ΣΤΕΓΑΣΤΙΚΟΥ ΕΠΙΔΟΜΑΤΟΣ**

* Δικαιούχος του φοιτητικού στεγαστικού επιδόματος, είναι το πρόσωπο που θεωρείται ότι βαρύνει ο φοιτητής, εφόσον σπουδάζει σε άλλη πόλη από αυτή της κύριας κατοικίας του.
* Κατ΄εξαίρεση, δικαιούχος είναι ο ίδιος ο φοιτητής όταν:

α) Είναι ορφανός από τους δύο γονείς

β) Οι γονείς του είναι κάτοικοι εξωτερικού

γ) Είναι πάνω από 25 ετών

δ) Είναι υπόχρεος φορολογικής δήλωσης και δεν θεωρείται προστατευμένο μέλος. Στην περίπτωση αυτή προσκομίζεται το έντυπο Ε1 του γονέα, από το οποίο προκύπτει ότι ο φοιτητής δεν δηλώνεται ως προστατευόμενο μέλος.

δ) Είναι Αλλοδαπός από χώρα της ΕΕ.

* Το επίδομα χορηγείται για τόσα έτη, όσα είναι τα έτη σπουδών στη Σχολή, σύμφωνα με το πρόγραμμα σπουδών.

**Γ) ΔΕΝ ΔΙΚΑΙΟΥΝΤΑΙ ΤΟ ΕΠΙΔΟΜΑ**

* Όσοι φοιτούν για την απόκτηση δεύτερου πτυχίου, ανεξάρτητα από τον τρόπο εισαγωγής τους στη Σχολή, ή για την απόκτηση μεταπτυχιακού τίτλου σπουδών.
* Όσοι διαμένουν στη Φοιτητική Εστία ή σε συμβεβλημένα με Πανεπιστήμιο ξενοδοχεία.
* Όσοι δεν έχουν επιτύχει στα μισά τουλάχιστον μαθήματα του προηγούμενου έτους.

**Δ) ΠΡΟΥΠΟΘΕΣΕΙΣ ΧΟΡΗΓΗΣΗΣ**

* Για τη χορήγηση του Φοιτητικού Στεγαστικού επιδόματος, θα πρέπει το ετήσιο οικογενειακό εισόδημα του προηγούμενου οικονομικού έτους να μην υπερβαίνει το ποσόν των 30.000€. Το ποσόν αυτό προσαυξάνεται κατά 3.000€, για κάθε προστατευόμενο παιδί.
* Ως ετήσιο οικογενειακό εισόδημα θεωρείται το συνολικό ετήσιο φορολογούμενο πραγματικό ή τεκμαρτό, καθώς και το απαλλασσόμενο ή φορολογούμενο με ειδικό τρόπο εισόδημα του φορολογουμένου, της συζύγου και του ανήλικου τέκνου του, από κάθε πηγή (επίδομα ανεργίας και άλλα αυτοτελή φορολογούμενα ποσά, προστίθενται)

****

* Οι Κύπριοι φοιτητές θα προσκομίζουν φορολογική βεβαίωση, με τα εισοδήματα του 2015 και των δύο γονέων, από το Τμήμα Εσωτερικών Προσόδων του Υπουργείου Οικονομικών της χώρας τους. Το ετήσιο οικογενειακό εισόδημα για τους φοιτητές της Κύπρου δεν μπορεί να υπερβαίνει τις 30.000€, ανεξαρτήτως προστατευόμενων μελών.
* Αλλοδαποί φοιτητές πρέπει να εμφανίζουν ανάλογα δικαιολογητικά από επίσημες κρατικές υπηρεσίες, μεταφρασμένα επισήμως. Υπεύθυνες δηλώσεις, σχετικά με το ύψος του εισοδήματος και την περιουσιακή κατάσταση, δεν γίνονται δεκτές.
* Οι γονείς του φοιτητή ή ο ίδιος, δεν πρέπει να είναι κύριοι ή επικαρπωτές κατοικιών (ιδιοχρησιμοποιούμενων ή εκμισθωμένων) που υπερβαίνουν αθροιστικά τα 200 τ.μ. Εξαιρούνται από τον υπολογισμό κατοικίες ή διαμερίσματα που βρίσκονται σε Δήμο ή Κοινότητα με πληθυσμό λιγότερο των 3.000 κατοίκων. Στην περίπτωση αυτή, ο δικαιούχος προσκομίζει βεβαίωση από τον οικείο Δήμο, στην οποία βεβαιώνεται ότι ο πληθυσμός της περιοχής είναι μικρότερος των 3.000 κατοίκων. Επίσης, δεν λαμβάνονται υπόψη ημιτελείς κατοικίες και κατοικίες με εμπράγματο δικαίωμα στις υψηλές κυριότητες. Οι Κύπριοι φοιτητές, για τα ακίνητα που έχουν στην κατοχή τους οι ίδιοι και οι γονείς τους, θα πρέπει να προσκομίζουν βεβαιώσεις από τον αρμόδιο Δήμο μόνιμης διαμονής των γονέων καθώς και υπεύθυνες δηλώσεις εάν υπάρχουν ή δεν υπάρχουν κατοικίες σε άλλες πόλεις της Κύπρου.
* Ο φοιτητής πρέπει να διαμένει σε μισθωμένη κατοικία ή ξενοδοχείο στην πόλη που φοιτά και είναι άλλη από αυτή της κύριας κατοικίας των γονέων του.
* Οι γονείς του ή ο ίδιος δεν πρέπει να έχουν πλήρη κυριότητα ή επικαρπία άλλης κατοικίας στην πόλη των σπουδών. Ο Νομός Αττικής, πλην των νησιωτικών περιοχών του καθώς και των περιοχών που απέχουν από το κέντρο της Αθήνας περισσότερο από 4 χιλιόμετρα, θεωρείται ως μια πόλη.
* Το μισθωτήριο θα πρέπει να είναι θεωρημένο στο όνομα του γονέα ή του ίδιου του φοιτητή και να έχει ισχύ τουλάχιστον 2 μήνες μέσα στο Ακαδημαϊκό έτος 2015-2016.
* Εάν υπάρχει συγκατοίκηση φοιτητών, θα πρέπει να εμφανίζονται ως μισθωτές όλοι οι φοιτητές ή οι γονείς τους.
* Ο φοιτητής πρέπει να είναι Έλληνας πολίτης ή υπήκοος άλλων χωρών της Ευρωπαϊκής Ένωσης.

**Ε) ΔΙΚΑΙΟΛΟΓΗΤΙΚΑ**

Οι δικαιούχοι στεγαστικού επιδόματος, υποβάλουν αίτηση υπεύθυνης δήλωσης στη Γραμματεία της Σχολής (Εθν. Αντίστασης 41, 172 37 Δάφνη), κάθε Δευτέρα – Τετάρτη – Παρασκευή 11.00π.μ. -14.00 μ.μ., με τα εξής δικαιολογητικά:

1. Πιστοποιητικό καλής επίδοσης (χορηγείται από τη Γραμματεία της Σχολής) εντός των τριών πρώτων μηνών κάθε ημερολογιακού έτους). Στο πιστοποιητικό αυτό βεβαιώνεται ότι ο φοιτητής σημείωσε επιτυχία στις εξετάσεις του μισού του συνολικού αριθμού μαθημάτων του ενδεικτικού προγράμματος σπουδών δύο εξαμήνων του προηγούμενου Ακαδημαϊκού έτους. Στο ίδιο πιστοποιητικό βεβαιώνεται η διάρκεια σπουδών της αντίστοιχης Σχολής.
2. Οι πρωτοετείς φοιτητές υποβάλουν το ίδιο πιστοποιητικό, χωρίς την βεβαίωση επιτυχίας σε μαθήματα.

****

1. Εκτυπωμένο από το TAXISNET το Εκκαθαριστικό Σημείωμα Φόρου Εισοδήματος οικονομικού έτους 2016 (εισοδήματα 2015). Σε περίπτωση που ο δικαιούχος δεν υποχρεούται στην υποβολή φορολογικής δήλωσης, υποβάλλεται υπεύθυνη δήλωση του Ν. 1599/86, με ανάλογο περιεχόμενο, θεωρημένο από την οικεία ΔΟΥ.
2. Εκτυπωμένη από το TAXISNET η τελευταία δήλωση περιουσιακής κατάστασης (Ε9) των γονέων και των τέκνων, η οποία απεικονίζει τη συνολική περιουσιακή κατάσταση της οικογένειας, όπως έχει διαμορφωθεί μέχρι την ημέρα υποβολής της αίτησης. Σε περίπτωση υποβολής εντύπου Ε9 για προηγούμενα έτη από το 2016, συνυποβάλλεται υπεύθυνη δήλωση για τη μη μεταβολή της περιουσιακής κατάστασης. Στην περίπτωση που κάποια μέλη δεν έχουν ακίνητη περιουσία, τυπώνεται η μηδενική τους κατάσταση και συνοδεύεται με υπεύθυνη δήλωση περί μη ύπαρξης περιουσιακών στοιχείων.
3. Πιστοποιητικό οικογενειακής κατάστασης του δικαιούχου.
4. Βεβαίωση μόνιμης κατοικίας του φοιτητή (ΚΑΙ ΣΤΟ ΟΝΟΜΑ ΤΟΥ ΦΟΙΤΗΤΗ) από το Δήμο στον οποίο διαμένει μόνιμα με την οικογένειά του.
5. Υπεύθυνη δήλωση του Ν. 1599/86 του δικαιούχου περί μη είσπραξης στεγαστικού επιδόματος για το ίδιο έτος, άλλη φορά.
6. Μισθωτήριο συμβόλαιο κατοικίας που βρίσκεται στον τόπο φοίτησης (και σε διαφορετική πόλη από την κύρια κατοικία του ίδιου και των γονέων του φοιτητή). Ως μισθωτήριο, λαμβάνεται υπόψη η εκτυπωμένη δήλωση που έχει υποβληθεί στο TAXISNET. Τα μισθωτήρια παλαιού τύπου γίνονται δεκτά, εφ΄όσον έχουν θεωρηθεί με σφραγίδα και υπογραφή από την αρμόδια ΔΟΥ και περιλαμβάνουν καθαρά την διάρκεια μίσθωσης. Σε αυτή την περίπτωση, η διάρκεια μίσθωσης πρέπει να λήγει υποχρεωτικά μετά την ημερομηνία υποβολής της αίτησης χορήγησης στεγαστικού επιδόματος και να έχει ισχύ τουλάχιστον δύο μηνών μέσα στο Ακαδημαϊκό έτος 2014-2015. Στην περίπτωση που ο φοιτητής διαμένει σε ξενοδοχεία, προσκομίζει τις Αποδείξεις Παροχής Υπηρεσιών καθώς και βεβαίωση των ξενοδοχείων, για το διάστημα διαμονής του, η οποία πρέπει να ξεπερνάει τους 2 μήνες.
7. Φωτοτυπία της πρώτης σελίδας του βιβλιαρίου της τράπεζας, στην οποία περιλαμβάνεται υποχρεωτικά (και ευδιάκριτα) ο IBAN του Τραπεζικού Λογαριασμού. Το όνομα του δικαιούχου θα πρέπει απαραίτητα να ταυτίζεται με το όνομα που αναγράφεται στην πρώτη σελίδα του Βιβλιαρίου της Τράπεζας.

**ΠΡΟΣΟΧΗ!!!**

α) Δικαιολογητικά που προέρχονται από την αλλοδαπή πρέπει να είναι επίσημα μεταφρασμένα στα Ελληνικά.

β) Σε περίπτωση υποβολής της αίτησης από άτομο εκτός του δικαιούχου, απαιτείται η υποβολή απλής εξουσιοδότησης.

γ) Αν μετά τον έλεγχο αποδειχθεί ότι το επίδομα εισπράχθηκε από μη δικαιούχο, αυτό καταλογίζεται στο τριπλάσιο και επιδιώκεται η επιστροφή στο Δημόσιο, κατά τις διατάξεις Κ.Ε.Δ.Ε.